Abdulbaqi Aliyu Jari (An haife shi a ranar 18 ga watan Agustan, shekara ta 1991) akan rubuta shi da Abdulbaki Aliyu Jari kuma akan kira shi da Bahaushe, dan Najeriya ne, dan jarida, marubuci, mai fafutuka ne a kafar sada zumunta. Shi ne wanda ya kafa Ranar Hausa, ranar da aka ware domin bikin yaren Hausa. Shi ne kuma wanda ya kirkiro IHAME sabuwar alama ta rubuta harshen Hausa. Shi ne tsohon shugaban sashen Hausa na Naija News Media kuma tsohon mataimakin editan gidan talabijin na Nishadi. Abdulbaqi an haife shi kuma ya girma a jihar Katsina, ya samu digiri na farko daga jami'ar Usman Danfodio Sakkwato a Biochemistry. Ya kuma sami difloma a Kimiyyar Computer da kuma Shari'a. Bayan kammala karatunsa daga Jami’ar Usman Danfodio, Abdulbaki ya fara aikinsa na dan Jarida mai zaman kansa, ya rubuta labarai sama da guda 1,000 wanda jaridu sama da guda 100 suka buga wadanda suka hada da Daily Trust, BBC Hausa, Legit.ng. Shi ne tsohon Shugaban sashen Hausa na Naij News kuma daga baya ya zama Mataimakin edita a gidan talabijin na Nishaɗi.